MEWT U ĦAJJA Ta' PAWLU CACHIA Nies imbikkija, Sewdiena f'libsitha, F'rokna miġbura : Xewqana tistenna li joħroġ Mgħotti t-tebut B'faldrappa faħmija. Min jitħaddet kiebi; Min b'għajnejh ħomor: Ilkoll qabhom maqsuma Għar-reżħa, tat-telfa Xejn mistennija. U f'dik il-ħemda, Hemm tfeġġ karozza tgħammex bi tlellixha . Ittanbar waħda f'waħda Kollha ħluqija Biex lill-miġemgħa tofroq U tħalliha għaddejja ħielsa, F'waqt dik twarrab siekta, U fuq ponot subgħajha tittawwal… Iġġebbed għonqha Sabiex tara x' 'inhu għaddej; U x'tilmaħ . Tilmaħ tarbija mgeżwra f'xall bajdani Imdawra b'uċuh bienia … Ħlejqa oħra twieldet . F'salt wieħed, iqum bħal tgeġwiġ ta' riefnu: 'Tassew li d-dinja rota U aħna l-fusien tagħha:, Min tqabbdu t-trejqa ta' xefaq id-dija, Min traqqdu magħha fit-trab tax-xjuħija, '